Jetisport

Jetisport on veemoto alla kuuluv spordiala, kus sõitjad võistlevad kiirete veesõidukite ehk jetidega poidega märgistatud rada pidi. Jetisport nõuab head tasakaalu, kiiret reageerimist, füüsilist vastupidavust ning tehnilist oskust. Jetisporti jaguneb mitmeks erinevaks võistlusformaadiks, millest levinumad on rajasõit (circuit), slaalom ning pikamaasõidud (endurance). Jetispordis võisteldakse erinevat tüüpi veesõidukitega, mida jagatakse peamiselt püstisteks (stand-up), istuvateks (runabout) ja freestyle-jetideks.

Võistlusklasse liigitatakse ka mootori võimsuse ja tehniliste spetsifikatsioonide alusel. Kõige võimsamad ja kiiremad masinad kuuluvad GP1 klassidesse, kus kasutatakse tipptasemel tehnoloogiat ja maksimaalselt tuunitud veesõidukeid. GP1 on ala absoluutne tippklass nii istuvates kui ka püstistes kategooriates, kus osalevad maailma parimad profisportlased.

Jetisporti juhib rahvusvahelisel tasandil organisatsioon Union Internationale Motonautique (UIM), mille egiidi all korraldatakse maailmameistrivõistlusi ja muid tiitlivõistlusi. Eestis arendab ja koordineerib jetispordi tegevust Eesti Veemoto Liit.

 Võistlusformaat 
Jetispordi võistlused jagunevad mitmesse formaati sõltuvalt distsipliinist, raja iseloomust ja võistlusklassist. Levinumad formaadid on järgmised:

 Rajasõit (circuit racing) – kõige levinum võistlusformaat, kus sõidetakse mitmeringilist poidega tähistatud rada erinevatel veekogudel. Tavaliselt kestab üks sõit 15–20 minutit ning koosneb mitmest voorust (heat'ist), mille tulemuste põhjal arvutatakse üldarvestus. Rajasõit nõuab suurt sõidutehnikat, stabiilsust ja oskust navigeerida tihedas konkurentsis.
 Slaalom (slalom) – ajavõtuga võistlus, kus sportlane läbib 8 poiga tähistatud slaalomiraja üksi. Hindamisel arvestatakse nii kiirust kui täpsust. See formaat nõuab kõrget tehnilist oskust ja täpset manööverdamist. Top 4 kiiremat saavad edasi poolfinaalidesse, kus võisteldakse paralleelselt finaalikoha ja edasi võidu nimel. Mõlemad sõitjad saavad võimaluse sõita läbi mõlemad paralleelrajad ning 1-1 võidupuhul tehakse otsustav 3. sõit.
 Endurance (pika distantsi sõit) – kestvussõit, mis toimub kas avatud võistlus- või punktist-punkti rajal. Võistlused võivad kesta mitukümmend minutit kuni mitmeid tunde, olenevalt kategooriast. See formaat nõuab füüsilist vastupidavust ja masina töökindlust.
 Freestyle – demonstreeritakse trikke ja hüppeid spetsiaalselt valmistatud jetiga. Hindamine toimub kohtunike poolt, kes arvestavad raskusastet, stiili ja üldmuljet. Freestyle on visuaalne ja meelelahutuslik distsipliin ning populaarsust koguv ala.

Jetispordi võistlused võivad toimuda nii individuaalses kui ka meeskondlikus formaadis. Rahvusvahelistel tiitlivõistlustel koosneb nädalavahetus tavaliselt treeningutest, kvalifikatsioonidest ja mitmest võistlussõidust, mille koondtulemused määravad lõpliku paremusjärjestuse.

 Võistlusklassid 
Jetispordis jagunevad võistlusklassid eelkõige sõiduki tüübi ja mootori võimsuse järgi. Peamised kategooriad on järgmised:

Sõiduasendi järgi
 Stand-up (püstised jetid) – sõitja seisab kogu sõidu vältel. Need masinad on väiksemad, kergemad ja manööverdusvõimelisemad, ent füüsiliselt nõudlikumad. Populaarsed klassid on näiteks Ski GP1 ja Ski GP2.
 Runabout (istuvad jetid) – suuremad ja võimsamad jetid, kus sõitja istub. Nende tippkiirus võib olla suurem ja neid kasutatakse ka kestvussõitudes. Tuntud klassid on Runabout GP1, Runabout GP2 ja Runabout GP4.
 Freestyle – spetsiaalsed klassid, kus hinnatakse trikke ja hüppeid, mitte ringiaega. Jetid on lühemad, võimsamad ning ehitatud maksimaalse manööverdusvõime saavutamiseks.

Mootori võimsuse ja seadistuse järgi
 GP1 – kõige kõrgema taseme klass, kus lubatud on maksimaalne modifitseerimine. Masinad on väga võimsad ja tippsõitjate käsutuses.
 GP2 – piiratud tehniliste muudatustega klass, kus kasutatakse tehase keresid.
 GP4 – piiratud võimsuse ja tehase keredega võistlusklassid. Vastavad masinad on kasutuses ka noorteklassides.

Vanuse ja kogemuse järgi
 Noorteklassid (Junior) – tavaliselt vanuserühmades 10–12 ja 13–15 eluaastat, kergemate ja piiratud võimsusega jetidega.
 Veteraniklassid (Veteran/Masters) – vanematele sõitjatele mõeldud kategooriad.

Võistlusklasside süsteem võimaldab osaleda väga erineva tasemega sõitjatel – alustajatest kuni professionaalideni. Klasside määratlemine toimub rahvusvaheliste (nt UIM, IJSBA) ja rahvuslike alaliitude regulatsioonide alusel.

 Eesti jetispordi ajalugu 
Eestis sai jetisport ametliku alguse 1992. aastal, kui toimus esimene registreeritud võistlus Pirital. Esialgu kuulus ala organisatsiooniliselt Eesti Jeti- ja Mootorkelgu Liidu alla, mis koondas erinevaid veemootori- ja talispordialasid. Jetispordi populaarsus hakkas kasvama 1990. aastate lõpus ja 2000. aastate alguses, mil Eesti sportlased osalesid rahvusvahelistel tiitlivõistlustel USA-s, Kuubal, Venemaal, Hiinas, Lähis-Idas ja mujal.

Oluline uus tõus algas 2014. aastal, kui Eesti sõlmis esimesed ametlikud koostöölepingud UIM-Aquabike maailmameistrivõistluste sarjaga. See tähistas professionaalse osaluse algust maailma kõrgeimal tasemel. Esimestena võistlesid Eesti eestlased Helen ja Andres Lauri ning Markus Lutsokert, kes sillutasid teed järgmistele põlvkondadele.

Eesti on korraldanud ka rahvusvaheliste tiitlivõistluste korraldajamaa: Põhjamaade meistrivõistlusi (Nordic Championship) on peetud Pärnus 2009. ja 2017. aastal.

Nüüdisajal on Eesti üks juhtivaid jõude rahvusvahelises jetispordis.

2024. aastal tõi UIM-Aquabike'i koduleht esile Eesti sportlaste erakordset edu, kirjeldades seda kui “Estonia taking the world of aquabiking by storm” (allikas). Eesti sportlased juhivad maailma edetabeleid mitmes klassis ning on kujunenud eeskujuks professionaalsuse, pühendumuse ja tulemuste poolest.

Viimaste aastate edukaimaks ja rahvusvaheliselt nähtavaimaks Eesti jetisportlaseks on tõusnud Jasmiin Üpraus, kes on tulnud mitu korda maailmameistriks ning kujunenud UIM-Aquabike MM-sarja üheks stabiilsemaks esisõitjaks. Tema edu ja järjepidevus on aidanud oluliselt tugevdada Eesti mainet jetispordi maailmas. Lisaks on tugevaid tulemusi GP2 ja GP3 klassides näidanud ka Mattias Reinaas, juunior klassides Ander-Hubert Lauri ja hetkel on suured ootused Mattias Siimani Runabout GP1 teekonnal.

Tänapäeval koordineerib ala tegevust Eesti Veemoto Liit, kes korraldab nii kohalikke meistrivõistlusi kui esindab Eestit UIM-i tasandil. Jetisport on Eestis kiiresti arenev ja noori ligi tõmbav ala, mille järelkasv on stabiilselt kasvamas.

 Spordialaliitude kodulehed 

 Eesti Veemoto Liit (EVL)  – Eesti jetispordi alaliit ja meistrivõistluste korraldaja
 UIM Aquabike World Championship – rahvusvaheline jetispordi maailma- ja Euroopa meistrivõistluste sari
 Union Internationale Motonautique (UIM) – jetispordi ja teiste veemootorialade rahvusvaheline katusorganisatsioon

Viited

Kategooria:Veemotosport